‘Geen spesiale behandeling’ vir ZumaOudpres. Jacob Zuma. (Foto: Sandile Ndlovu/Pool) Ronald Lamola, minister van justisie en korrektiewe dienste (DKD), het vandag tydens ’n mediakonferensie buite die Estcourt-gevangenis in KwaZulu-Natal gesê dat oudpres. Jacob Zuma nie voorkeurbehandeling in die tronk sal kry nie en dat hy aan dieselfde regulasies en prosesse as enige ander gevangene onderwerp sal word. Maroela Media het vroeër berig dat Zuma homself Woensdag kort voor middernag aan die polisie oorgegee het om sy 15 maande vonnis te begin uitdien. Op die vraag of Lamola bewyse het dat Zuma wél in dié tronk is, het hy gesê dat Suid-Afrika “sy woord daarvoor sal moet aanvaar”. “Foto’s en video’s word nie toegelaat nie. Ek kan julle egter verseker dat hy in die Estcourt-gevangenis is.” Lamola het voorts aangedui dat Zuma onder meer in dié tronk geplaas is omdat dit naby sy woonplek in Nkandla is. Lamola sê alle administratiewe prosesse, waaronder ’n onmiddellike mediese assessering, is reeds afgehandel en dat Zuma tans in die tronk se hospitaaleenheid aangehou word terwyl ’n holistiese en deeglike assessering gedoen word. “Hy sal ook vir die eerste 14 dae ingevolge Covid-19-regulasies in isolasie wees.” Zuma se verblyfomstandighede in die tronk sal volgens die departement aan die hand van ’n assessering voltooi word soos deur die Wet op Korrektiewe Dienste uiteengesit. Lamola het egter beklemtoon dat Zuma in ’n “menslike en waardige” omgewing aangehou word. ’n DKD-amptenaar kon egter nie sê of Zuma ’n enkelsel sal hê of ŉ sel met ander gevangenes sal deel nie en ook nie of hy in ’n hoësekuriteit- of laesekuriteitsafdeling in dié gevangenis sal bly nie. Die beampte het wel bevestig dat Zuma vanweë sy “gevangenisklassifikasie” en in ooreenstemming met DKD-regulasies toegang tot ’n televisie en openbare telefoon sal hê. “Hy sal nie toegang tot ’n selfoon hê nie.” Die departement sê dat Zuma ook nie sy eie lyfwagte of private sekerheidspersoneel sal hê nie. “Sy veiligheid en sekuriteit is die departement se verantwoordelikheid,” het ’n ander DKD-amptenaar gesê. Ronald Lamola en lede van die DKD buite die Estcourt-gevangenis. (Foto: Twitter / @samkelemaseko) Die departement sê Zuma sal in aanmerking kom vir parool wanneer hy ’n kwart van sy vonnis uitgedien het. Hy kan egter soos enige ander gevangene aansoek om mediese parool indien wat dan deur die gevangenis se mediese raad oorweeg sal word. Lamola sê voorts dat die departement verskeie hotelle en gastehuise reg oor die land besit, maar dat Zuma in die tronk aangehou word omdat ’n hof dit so beveel het. “Ons sal ons voortaan ook deur die howe se uitsprake en bevele laat lei en ten alle tye die oppergesag van die reg respekteer.” Intussen probeer Zuma steeds om tronkstraf vry te spring. Hy het twee afsonderlike aansoeke by onderskeidelik die hooggeregshof in Pietermaritzburg en die Konstitusionele Hof ingedien om die lasbrief vir sy inhegtenisneming asook sy skuldigbevinding en vonnis ter syde te stel. Die hooggeregshof het Dinsdag gesê dat uitspraak rakende die tersydestelling van die lasbrief tot Vrydag voorbehou is terwyl die Konstitusionele Hof ingestem het om Zuma se dringende aansoek vir die tersydestelling van sy skuldigbevinding en vonnis op Maandag 12 Julie aan te hoor. Die ANC het aangedui dat hulle Zuma se “dapper” besluit om aan die hofbevel gehoor te gee respekteer en het hulle ondersteuners aangemoedig om kalm te bly. Die Vryheidsfront Plus het die verwikkelinge as ’n oorwinning vir die polisie en regstelsel in Suid-Afrika beskryf. Die DA het ook Zuma se inhegtenisneming verwelkom en gesê dat dit as ’n boodskap aan Zuma se ondersteuners moet dien dat daar nie ’n bespotting van die gereg gemaak sal word nie. “As die leier kan tronk toe gaan, kan enigeen.”